谢灵运
酬从弟惠连
寝瘵谢人徒，灭迹入云峯。
岩壑寓耳目，欢爱隔音容。
永绝赏心望，长怀莫与同。
末路值令弟，开颜披心胸。
心胸既云披，意得咸在斯。
凌涧寻我室，散帙问所知。
夕虑晓月流，朝忌曛日驰。
悟对无厌歇，聚散成分离。
分离别西川，回景归东山。
别时悲已甚，别后情更延。
倾想迟嘉音，果枉济江篇。
辛勤风波事，款曲洲渚言。
洲渚既淹时，风波子行迟，务协华京想，讵存空谷期。
傥若果归言，共陶暮暮时。
暮春虽未交，仲春善游遨。
山桃发红萼，野蕨渐紫苞。
鸣嘤已悦豫，幽居犹郁陶。
梦寐伫归舟，释我吝与劳。